ચોમાસામાં વીજ પુરવઠો ખોરવાઈ ન જાય, થાંભલા કે વીજ વાયર તૂટી ન પડે કે કોઈ અકસ્માત ન સર્જાય તે માટે પ્રિમોનસુન પ્લાન બનાવી વીજ લાઈનો, પોલ, ડીપી, સબ સ્ટેશન સહિતનું યોગ્ય સમારકામ કરવાની કામગીરી વીજ કંપનીએ કરવાની હોય છે અને લાખો રૂપિયાના ખર્ચે કામગીરી કરાતી હોય છે. જો કે, તેમ છતાં મહેસાણા શહેરમાં છેલ્લા ચાર દિવસથી વીજ પુરવઠો ખોરવાઈ જવાની બાબત સામાન્ય થઈ ગઈ છે. સોમવારે સાંજે આવેલા સામાન્ય વરસાદમાં શહેરના મોટાભાગના વિસ્તારોમાં કલાકો સુધી વીજ પુરવઠો ખોરવાઈ ગયો હતો. ત્યાર બાદ જ્યારે પણ સામાન્ય વરસાદના છાંટા પડે તો પણ શહેરના કેટલાક વિસ્તારોમાં વીજ પુરવઠો બંધ થઈ જાય છે.